CELEX: 62020CN0275
Language: mt
Date: 2020-06-23 00:00:00
Title: Kawża C-275/20: Rikors ippreżentat fit-23 ta’ Ġunju 2020 – Il-Kummissjoni Ewropea vs Il-Kunsill tal-Unjoni Ewropea

24.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/39
            
         
      Rikors ippreżentat fit-23 ta’ Ġunju 2020 – Il-Kummissjoni Ewropea vs Il-Kunsill tal-Unjoni Ewropea
      (Kawża C-275/20)
      (2020/C 279/52)
      Lingwa tal-kawża: l-Ingliż
      
         Partijiet
      
      
         Rikorrenti: Il-Kummissjoni Ewropea (rappreżentanti: J.-F. Brakeland, M. Afonso, D. Schaffrin, aġenti)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tannulla d-Deċiżjoni tal-Kunsill (UE) 2020/470 (1) tal-25 ta’ Marzu 2020 dwar l-estensjoni tal-perjodu tad-dritt għal koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali għall-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra;
               
            
                  —
               
               
                  tikkundanna lill-Kunsill għall-ispejjeż.
               
            
         Motivi u argumenti prinċipali
      
      Ir-rikors għal annullament ippreżentat mill-Kummissjoni jikkonċerna t-tiġdid għal tliet snin ta’ dritt mogħti lill-koproduzzjonijiet awdjoviżivi ta’ produtturi mill-Unjoni Ewropea u mill-Korea li jibbenefikaw mis-skemi rispettivi għall-promozzjoni tal-kontenut kulturali regjonali jew lokali skont l-Artikolu 5 tal-Protokoll dwar il-Kooperazzjoni Kulturali anness mal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea.
      Insostenn tar-rikors tagħha, il-Kummissjoni tinvoka motiv wieħed.
      Il-Kummissjoni tqis li, billi bbaża d-deċiżjoni tiegħu fuq l-Artikolu 3(1) tad- Deċiżjoni tal-Kunsill (UE) 2015/2169 (2) tal-1 ta’ Ottubru 2015 dwar il-konklużjoni ta’ Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra, u mhux fuq l-Artikolu 218(6) TFUE, kif ipproponiet il-Kummissjoni, il-Kunsill ibbaża ruħu fuq bażi legali sekondarja, mhux prevista mit-Trattat FUE. Għaldaqstant, il-Kunsill kiser il-prinċipju ta’ għoti tal-kompetenzi previst fl-Artikolu 13(2) TUE u il-prinċpju ta’ ekwilibriju istituzzjonali kif żviluppat fil-ġurisprudenza tal-Qorti tal-Ġustizzja.
      
         (1)  Deċiżjoni tal-Kunsill (UE) 2020/470 tal-25 ta’ Marzu 2020 dwar l-estensjoni tal-perjodu tad-dritt għal koproduzzjonijiet awdjoviżivi kif previst fl-Artikolu 5 tal-Protokoll dwar il-Kooperazzjoni Kulturali għall-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (ĠU 2020, L 101, p. 1).
      
         (2)  Deċiżjoni tal-Kunsill (UE) 2015/2169 tal-1 ta’ Ottubru 2015 dwar il-konklużjoni ta’ Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (ĠU 2015, L 307, p. 2).